“เต้น ณัฐวุฒิ” อดีตแกนนำ นปช. พ้นคุกแล้ว! นั่งรถตู้ไปติดกำไลอีเอ็ม คุมประพฤติต่อ
“เต้น ณัฐวุฒิ” อดีตแกนนำ นปช. พ้นคุกแล้ว! นั่งรถตู้ไปติดกำไลอีเอ็ม คุมประพฤติต่อ
12 มิ.ย. 2564

ผู้สื่อข่าวรายงานว่า วันนี้ (18 ธ.ค.63) เมื่อเวลาประมาณ 11.30 น. นายณัฐวุฒิ ใสยเกื้อ อดีตแกนนำแนวร่วมประชาธิปไตยต่อต้านเผด็จการแห่งชาติ (นปช.) ได้รับการปล่อยตัวจากเรือนจำพิเศษกรุงเทพฯ แล้ว หลังจากที่ได้รับการพักโทษปล่อยตัว ในคดีชุมนุมปิดล้อมบ้านบ้านสี่เสาเทเวศร์ ที่พักของ พล.อ.เปรม ติณสูลานนท์ อดีตประธานองคมนตรีและรัฐบุรุษ จนต้องโทษจำคุก 2 ปี 8 เดือน พร้อมกับ นายวีระกานต์ มุสิกพงศ์, นายวิภูแถลง พัฒนภูมิไท, นพ.เหวง โตจิราการ และ นายนพรุจ หรือนพรุฒ วรชิตวุฒิกุล


โดยบรรยากาศการปล่อยตัวนายณัฐวุฒิ วันนี้ มีแม่ยก มวลชนคนเสื้อแดงเดินทางไปให้กำลังใจจำนวนมาก ซึ่งหลังจากที่อดีตแกนนำ นปช. ออกจากเรือนจำ ก็ได้นั่งรถตู้เดินทางไปติดกำไลอีเอ็มระหว่างการพักโทษ ที่สำนักงานคุมประพฤติกรุงเทพฯ ห้างสรรพสินค้าไอทีสแควร์


ขณะที่ นายวิตถวัลย์ สุนทรขจิต อธิบดีกรมคุมประพฤติ กล่าวถึงกรณีการปล่อยตัวนายณัฐวุฒิว่า เงื่อนไขการปล่อยตัวของแต่ละคนไม่เหมือนกัน แล้วแต่คดี โดยนายณัฐวุฒิเป็นผู้ต้องหาคดีการชุมนุมทางการเมือง หากได้รับการพักโทษเข้าสู่กระบวนการคุมประพฤติ การไปร่วมชุมนุมอีกครั้งอาจไม่เหมาะสม
ทั้งนี้ โครงการสำหรับพักการลงโทษนักโทษชั้นกลางขึ้นไปที่ได้รับโทษมาแล้วไม่น้อยกว่า 1 ใน 3 ของกำหนดโทษ และเหลือโทษที่ต้องได้รับต่อไปไม่เกิน 5 ปี โดยนายณัฐวุฒิ ถูกคุมขังอยู่ที่เรือนจำพิเศษกรุงเทพมหานคร เป็นนักโทษเด็ดขาดชั้นดีมาก
อนึ่ง นายณัฐวุฒิ ได้ลดโทษตามพระราชกฤษฎีกาพระราชทานอภัยโทษ 2563 ที่ผ่านมา โดยนายณัฐวุฒิ ได้รับลดโทษตามสัดส่วน จนกระทั่งเข้าสู่หลักเกณฑ์การพักโทษ